Telkom wil tot 3 000 aflêDirk Hermann, bestuurshoof van Solidariteit. (Foto: Reint Dykema) Solidariteit het vandag ŉ skrywe aan Telkom gerig waarin versoek word dat ŉ moratorium op gedwonge afleggings geplaas word. Dit volg nadat die maatskappy vakbonde in kennis gestel het dat tot 3 000 werkers afgelê kan word. In ŉ brief wat Telkom Donderdagoggend aan werkers gestuur het, skryf Telkom se uitvoerende hoof, Sipho Maseko, dat die afleggings nodig is om die bedryfsmodel te hersien. Dit blyk boonop die eerste van vele rondes afleggings by dié maatskappy te wees. Maar Solidariteit sê hierdie afleggings bedreig juis die finansiële volhoubaarheid van die maatskappy. “ŉ Maatskappy kan nie meer as R100 miljoen aan sy uitvoerende span betaal en dan van 3 000 van sy werksmag ontslae raak nie. Telkom se uitvoerende hoof, Sipho Maseko, alleen het in die vorige finansiële jaar ŉ volle R23 miljoen huis toe geneem,” sê dr. Dirk Hermann, bestuurshoof van Solidariteit. “Dit is roekeloos en genadeloos as ons kyk na die arbeidsmark wat afgelegde werkers in die gesig staar,” sê hy. Solidariteit vra dat ŉ aggressiewe heropleidingsprogram tydens die moratorium by Telkom ingestel word, sodat werkers met nuwe vaardighede toegerus word om Telkom in die vinnig veranderde inligtingsomgewing verder te kan help groei. Telkom-werkers moet saam met die maatskappy van vastelyn- na mobiele dienste beweeg. Die Telkom-winkel in Centurion Mall Foto: Centurion Mall Hermann sê die feit dat Telkom nou tot 3 000 mense wil aflê, bevestig dat die maatskappy klaaglik misluk het in die heropleiding van sy mense, sodat Telkom nog vinniger in sy groeifokusgebiede soos mobiele dienste kan ontwikkel. “Indien ŉ maatskappy nie daarin kan slaag om sy werksmag vir nuwe uitdagings op te lei nie, moet daar nie van die werkers ontslae geraak word nie, maar van die topbestuur,” sê Hermann. Telkom se werksmag het reeds in die vorige finansiële jaar met 2 176 of 12,5% gekrimp. Dit was nie weens gedwonge afleggings nie, maar grootliks weens vrywillige skeidingspakkette. Hermann sê grootskaalse personeelvermindering by ’n maatskappy kan maklik tot swak dienslewering lei. “’n Verdere 3 000 poste wat besnoei word, is te veel. Indien die personeel verder verminder moet word, kan dit deur vrywillige prosesse en natuurlike personeelomset gedoen word,” voeg Hermann by. Hermann sê die inligtingstegnologie-omgewing is hoogs mededingend en goeie vaardighede is skaars. “Die onsekerheid wat Telkom nou skep, gaan bloot tot gevolg hê dat die beste werkers eerste loop. “Telkom moet eerder ’n boodskap uitstuur dat ’n pad saam met lojale werknemers gestap word. ’n Moratorium op gedwonge afleggings sal die sekerheid gee wat Telkom-werkers nou nodig het,” sluit Hermann af.